
BASES DE LA CONVOCATÒRIA PER A LA SUBVENCIÓ DESTINADA ALS PREMIS DE “CASALS ENGALANATS FALLES 2026”


Considerant que l'article 25.2 de la Llei 7/1985, de 2 d'abril, Reguladora de les Bases del Règim Local, establix que el municipi exercirà en tot cas com a competències pròpies, en els termes de la legislació de l'Estat i de les Comunitats Autònomes, entre altres, la competència en matèria d'informació i promoció de l'activitat turística d'interés i àmbit local.

Considerant que l'article 33.3 de la Llei 8/2010, de 23 de juny, de règim local de la Comunitat Valenciana, establix que els municipis tenen competències pròpies en matèria d'activitats o instal·lacions culturals i esportives, ocupació del temps lliure i turisme.

PRIMERA. OBJECTE.
 
Es convoquen els premis Casals Engalanats Falles 2026 amb l’objectiu de mantenir la tradició fallera i promoure l’engalanament de casals dels diferents districtes fallers per a l’exercici 2026, amb la finalitat d’engrandir més encara la festa de les falles.

Aquesta convocatòria està prevista dintre del Pla Estratègic de Subvencions de l’Ajuntament de Dénia, dintre de l’apartat de l’àrea de Festes, amb la finalitat de promoure els casals i les activitats i visites que durant eixes dates allí es desenvolupen, així com també recolzar les iniciatives relacionades amb les festes de Dénia, en especial les dutes a terme per les associacions de festes i col·lectius similars. 

SEGONA. DOTACIÓ ECONÒMICA I RÈGIM JURÍDIC.

La concessió dels premis és per un import màxim de 600,00 € (sis-cents euros), a càrrec de l’aplicació pressupostària 33800.48100 del Pressupost General de l’Ajuntament de Dénia de l´exercici 2026.
 
La concessió dels premis es tramita mitjançant la modalitat de concurrència competitiva, d’acord amb allò disposat per l’article 22 de la Llei 38/2003, de 17 de novembre, General de Subvencions, l’article 59 del Reial Decret 887/2006, de 21 de juliol, pel que s’aprova el Reglament General de Subvencions, l’Ordenança General reguladora de la concessió de subvencions de l’Ajuntament de Dénia (BOP Alacant, número 113, de 13 de juny de 2014) i les bases d’execució del pressupost general de l’Ajuntament de Dénia, a més d’allò previst a aquesta convocatòria.


TERCERA. OBJECTIU.

Amb aquests premis es pretén premiar la promoció de la cultura popular que fan els diferents districtes fallers amb l’engalanament del seus casals. Podran participar tots els districtes fallers de la ciutat de Dénia.


QUARTA. REQUISITS DE PARTICIPACIÓ.

Podran participar a la present convocatòria els districtes fallers del municipi de Dénia que complisquen els requisits per a resultar beneficiaris de les subvencions previst a l’article 13 de la Llei 38/2003, de 17 de novembre, General de Subvencions.

Podran resultar beneficiares dels premis objecte de les presents bases de la convocatòria, les comissions falleres que complisquen tots i cada un dels requisits següents:

- Tindre domicili social en el terme municipal de Dénia i desenrotllar la seua activitat en l'àmbit territorial del municipi.

- Estar legalment constituïda com a associació sense ànim de lucre, i inscrita en el Registre d'Associacions de l'Ajuntament de Dénia.

- Estar al corrent en el compliment de les seues obligacions tributàries a nivell estatal, autonòmic i local, i enfront de la Tresoreria General de la Seguretat Social. La sol·licitud de participació en la present convocatòria implicarà l'autorització a l'Ajuntament de Dénia per a obtindre d'ofici els certificats de trobar-se al corrent amb l´AEAT, la TGSS i la Tresoreria Local, excepte menció expressa en la sol·licitud. En este últim cas, s'haurà d'aportar el certificat corresponent per part de l'entitat sol·licitant.

- No estar incursos en cap de les causes de prohibició contingudes en els apartats 2 i 3 de l'article 13 de la Llei 38/2003, de 17 de novembre, General de Subvencions.

- Complir els requisits per a obtindre la condició de persona beneficiària previstos en l'article 13 de la Llei 38/2003, de 17 de novembre, General de Subvencions.

CINQUENA. PREMIS. Els premis tindran la distribució i dotació econòmica següent: 

1r premi: 300,00€ (tres-cents euros) i banderí. 

2n premi: 200,00€ (dos-cents euros) i banderí. 

3r premi: 100,00€ (cent euros) i banderí. 

SISENA. TERMINI DE PRESENTACIO DE SOL·LICITUDS. 

La sol·licitud de participació, adreçada a l’Alcalde-President de l’Ajuntament de Dénia es realitzarà a través de mitjans electrònics, amb el tràmit de Sol·licitud d'instància general. Les sol·licituds es presentaran degudament complimentades i signades electrònicament per la persona que legalment represente a les entitats participants. 

El termini de presentació de sol·licituds s’iniciarà al dia següent al de la publicació de l’extracte de la present convocatòria al Butlletí Oficial de la Província d’Alacant, pel conducte de la Base de Dades Nacional de Subvencions i finalitzarà el dia 30 de gener de 2026. 

En la sol·licitud haurà de fer-se constar expressament que l'entitat està interessada a participar en la present convocatòria, així com l'autorització expressa a l'Ajuntament de Dénia per a poder accedir a les dades que obren en poder de les Administracions tributàries i de la Tresoreria General de la Seguretat Social, així com de la pròpia administració municipal, a l'efecte de verificar el compliment dels requisits i condicions necessàries per a l'obtenció dels premis objecte de la convocatòria.



SETENA. TRAMITACIÓ.

Rebudes les sol·licituds de participació, es procedirà a l'examen i valoració d'estes.

D'acord amb el que es preveu en l'article 23.5 de la Llei 38/2003, de 17 de novembre, General de Subvencions, en relació amb l'article 68 de la Llei 39/2015, d'1 d'octubre, del Procediment Administratiu Comú de les Administracions Públiques, si la sol·licitud no reunira els requisits exigits o no s'acompanyara la documentació que d'acord amb aquestes bases resulte exigible, es requerirà a l'entitat interessada, i se li concedirà un termini improrrogable de deu dies hàbils perquè puga esmenar la falta o aportar documentació. Transcorregut aquest termini sense que s'haja portat a efecte l’esmena, se li tindrà per desistit de la seua petició, prèvia resolució dictada en els termes previstos en l'article 21 de la Llei 39/2015. 

Durant el procés de valoració de les sol·licituds, es podrà citar a les entitats o associacions per a esclarir o ampliar aspectes tècnics de la sol·licitud.

La sol·licitud haura de presentar-se en els termes que s'especifica en la base sisena d'aquesta convocatòria.

HUITENA. JURAT.
 
El jurat, nomenat pel Regidor de Festes, estarà compost per un nombre imparell de persones expertes en la matèria, no podent ser en cap cas inferior a tres persones, els qui exerciran les seues funcions amb veu i vot.

NOVENA. ORDENACIÓ, INSTRUCCIÓ I RESSOLUCIÓ DEL PROCEDIMENT DE CONCESSIÓ DELS PREMIS.

Per a la valoració a realitzar per part de les persones del jurat s’empraran els següents criteris:

	CRITERIS
	PUNTUACIÓ

	Escenografia i vestuari
	0 a 5 punts.

	Interactuació amb el visitant
	0 a 5 punts.

	Disseny
	0 a 5 punts.

	Originalitat i creativitat
	0 a 5 punts.



Conforme als criteris establits i a la valoració corresponent de totes les sol·licituds de participació que complisquen els requisits de la convocatòria, es procedirà a elaborar una llista ordenada segons la puntuació provisional obtinguda.

[bookmark: _GoBack]La Regidoria de Festes, una vegada revisat l'expedient i l'acta emesa pel Jurat, formularà proposta definitiva d'Acord a la Junta de Govern Local, que inclourà la relació d'entitats festeres admeses en el procediment, i la valoració obtinguda amb indicació de la quantia del premi que els correspon.

La resolució serà anunciada el dia 17 de març de 2026, a l’entrega de premis de les Falles de Dénia. 

DESENA. PAGAMENT 

El pagament de la subvenció s'efectuarà mitjançant transferència al compte bancari que figure en el manteniment de tercers que haurà de presentar-se, degudament emplenat i actualitzat, acreditatiu que el compte bancari és titularitat de la comissió fallera corresponent, juntament amb la sol·licitud de participació en la convocatòria.

ONZENA. ACCEPTACIÓ DE LES BASES.

La presentació de la sol·licitud implicarà l'acceptació íntegra del que es preveu en la present convocatòria.







Signat:
Dénia, a la data de la signatura electrónica
